SKRIFTLIG FORESPØRGSEL P-2575/99

af Alexandros Alavanos (GUE/NGL)til Kommissionen

(16. december 1999)

Om: Mangel på infrastrukturer og installationer i Patras havn

Det nylige uheld med passagerfærgen Superfast III, hvor 12 mennesker omkom som følge af en brand der brød ud fjorten sømil uden for Patras havn, henledte atter opmærksomheden på de problemer der længe har været med havnen, hvor den omfattende mangel på infrastrukturer og havneinstallationer gør, at der ikke kan tages tilstrækkelig højde for passagerernes sikkerhed og sundhed, og at procedurerne for indstigning, udstigning og kontrol af passagererne samt de almindelige kontrolprocedurer for lastbiler vanskeliggøres. Kommissionen bedes på denne baggrund besvare følgende:

1. Agter den at kræve, at den græske regering omgående træffer foranstaltninger for at forbedre infrastrukturerne i Patras havn for at lette forholdene for passagererne, især i betragtning af at Grækenland modtager støtte fra fællesskabsfondene til forbedring af havnene, som i reglen kun bruges til sektoren for varedistribution?

2. Ved Kommissionen, hvorfor det ansvarlige græske ministerium ikke har sørget for forbedring af infrastrukturerne i Patras havn, sådan som Kommissionen foreslog på grundlag af nogle forslag indeholdt i nogle undersøgelser af Dovers havne foretaget af den ansvarlige tjenestegren, og agter den at kræve forklaringer?

3. Vil Kommissionen, hvis direktiv 1999/35(1) bliver bindende for medlemsstaterne pr. 1. december 2000, kræve, at den græske regering for at vise sin gode vilje offentliggør omstændighederne omkring tragedien med Superfast III og fremsender en kopi til Kommissionen i overensstemmelse med artikel 12 i ovennævnte direktiv?

4. Har Kommissionen nogle forslag til forbedring af den grundlæggende infrastruktur med henblik på passagerernes sikkerhed og sundhed i de øvrige havne i Grækenland (Piræus, Igoumenitsa, forskellige øer m.m), og hvilke forpligtelser vil den kræve overholdt af den græske regering i forbindelse hermed?

(1) EFT L 138 af 1.6.1999, s. 1.

Supplerende svar afgivet på Kommissionens vegne af Michel Barnier

(1. februar 2001)

Bortset fra medlemsstaternes forpligtelse til at træffe de nødvendige foranstaltninger for at overholde Rådets direktiv 1999/35/EF af 29. april 1999 om en ordning med obligatoriske syn med henblik på sikker drift af ro-ro-færger og højhastighedspassagerfartøjer(1) har Kommissionen ingen beføjelser til at tvinge en medlemsstat til at træffe særlige foranstaltninger i forbindelse med havne. Medlemsstaterne kan imidlertid ansøge om EF-støtte til projekter af fælles interesse, herunder havne. Denne medfinansiering er baseret på

Europa-Parlamentet og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(2).

Grækenland har aldrig indgivet noget forslag vedrørende den eksisterende havn i Patras for at få del i EF-støtten til det transeuropæiske transportnet. Der er imidlertid ved at blive anlagt en ny havn i Patras, som medfinansieres af EF via både EF-støtterammen (EFSR) for Grækenland for programmeringsperioden 1994-1999 og EF-initiativet Interreg. Dette projekt, som vil blive fuldført med støtte fra EFSR i indeværende programmeringsperiode 2000-2006, tager fuldt ud højde for de fastsatte sikkerhedsstandarder.

Hvad angår sikkerheden i EF-havne, henvises det ærede medlem til Kommissionens svar på hans skriftlige forespørgsel E-2530/99(3).

Kommissionen er parat til at anmode den græske regering om at offentliggøre rapporten med resultaterne af undersøgelsen af ulykken på færgen Superfast III i henhold til artikel 12, stk. 5, i ovennævnte rådsdirektiv.

Generelt skulle projekter, der omfatter havne, og som gennemføres med støtte fra EF, resultere i en bedre og mere sikker passager- og godstransport, i betragtning af, at disse projekter skal overholde de fastsatte sikkerhedsstandarder.

(1) EFT L 138 af 1.6.1999.

(2) EFT L 228 af 9.9.1996 ændret i EFT L 15 af 17.1.1997.

(3) EFT C 280 E af 3.10.2000.